Čas branja: 3 min

0xcert Framework razvijalcem olajša razvoj varnih in vsestranskih decentraliziranih aplikacij na blockchain omrežjih Ethereum in Wanchain

Kristijan Sedlak, direktor podjetja 0xcert, meni, da bo tehnologija blockchain postala nepogrešljiv del širšega tehnološkega okvira, kot so danes internet, pošiljanje elektronske pošte ali gledanje videa prek spleta. »Če bomo želeli preveriti informacije, bomo to storili na javnem omrežju blockchain in ne na neki spletni strani.«

Slovenski projekt 0xcert se po koderski aktivnosti uvršča med sto vodilnih kriptoprojektov na svetu. Trenutno je na lestvici Coincodecap po številu objav kode, dejavnosti aktivnih programerjev in sledilcev na 85. mestu, kar je najvišje doslej.

Lestvica Coincodecap med kriptoprojekti avtomatsko meri frekvenco programerske dejavnosti in objavljene kode na koderskem portalu GitHub. Pomembna je zato, ker lahko z njeno pomočjo dejavne projekte ločimo od propadlih. Veliko kriptoidej je namreč po pridobitvi investicij, še posebej v zadnjem obdobju ICO, poniknilo brez enega samega dneva razvoja obljubljenih produktov in vlagatelje oškodovalo za velike vsote.

Lažja in hitrejša vpeljava rešitev blockchain

0xcert se ukvarja z razvojem visoko tehnoloških rešitev s poudarkom na decentralizaciji in omrežjih blockchain. Razvili so orodje 0xcert Framework, ki razvijalcem olajša razvoj varnih in vsestranskih decentraliziranih aplikacij na omrežjih Ethereum in Wanchain.

»Naš namen je podpreti gospodarstvo s hitrejšo, učinkovitejšo in varnejšo vpeljavo visokih tehnologij,« pravi Kristijan Sedlak, direktor podjetja 0xcert, in dodaja, da njihovi produkti ne zahtevajo naprednega znanja o tehnologiji blockchain. »To je koristno za podjetja, saj lahko rešitve blockchain vpeljejo že njihovi interni razvijalci.«

0xcert Framework že uporablja več tujih projektov

Med projekti, ki že uporabljajo Framework, sta denimo ameriška platforma za grajenje decentraliziranih aplikacij Fabr(x) in francosko podjetje za digitalno certificiranje visoko cenovnih unikatnih produktov Arianee. Uporablja ga tudi revizijska in davčnosvetovalna hiša Ernst & Young, ki se zelo zavzema za vpeljavo tehnologije blockchain v gospodarstvu. »Pojavljamo se tudi v številnih belih knjigah, na primer v osnutku poročila o sistemih upravljanja z blockchain identiteto Nacionalnega inštituta za standarde in tehnologije ameriškega ministrstva za trgovino,« pravi Sedlak.

V Sloveniji sodelujejo z Institutom Jožefa Stefana, s katerim razvijajo rešitev blockchain za zapisovanje in upravljanje dokumentov iz segmenta visoke izobrazbe.

Kako je prišlo do ustanovitve 0xcerta

Kot pravi Sedlak, se je v prejšnji službi kot vodja razvoja za tehnologijo blockchain začel zanimati zaradi potrebe po boljši zaščiti certifikatov in njihovem upravljanju. »Ko smo predstavili prvi osnutek produkta, smo prepoznali širši potencial in nastalo je podjetje 0xcert, kjer poleg direktorske funkcije še naprej vodim tehnološki razvoj.«

Novo podjetje, katerega ekipa šteje deset ljudi, je rast financiralo s podporo domačih in tujih vlagateljev, prek množičnega investiranja ICO in podjetniških razpisov. Za njimi je že več mejnikov. Poleg že omenjenega orodja 0xcert Framework je treba omeniti še razvoj referenčne implementacije standarda za unikatne žetone na blockchainu ERC-721, ki je postal mednarodno sprejet.

Prvi razvili atomične transakcije med več deležniki

Prvi na svetu so na primer razvili tudi atomične transakcije unikatnih žetonov med več deležniki. »Atomična transakcija pomeni, da se vsa navodila ali v celoti izvedejo ali pa se ne izvedejo, vmesne poti, kjer bi se izvedlo samo del navodil, ni,« pojasnjuje Sedlak. To je pomembno zato, ker lahko v eno samo atomično transakcijo shranimo veliko različnih navodil med veliko udeleženci. »Ti meni pošlješ pet žetonov, jaz tebi dva izdam, Jure pošlje tri žetone Mojci, Janez plača za transakcijo in tako dalje,« plastično pojasnjuje Sedlak in dodaja, da doslej ta način uporabe ni bil mogoč.

V kratkem predstavitev novega produkta

Kmalu nameravajo predstaviti rešitev za preprosto in učinkovito vpeljavo tehnologije blockchain v poslovno okolje, podatkovne sisteme in načine opravljanja transakcij. Produkt bodo spremljali številni domači in tuji pilotni projekti uporabe tehnologije v različnih sektorjih. V bodoče napovedujejo še več produktov, ki temeljijo na načelih decentralizacije za podporo gospodarstvu in institucijam.

Prizadevanja za večjo prepoznavnost v Sloveniji

0xcert v Sloveniji še ni zelo prepoznaven. Sedlak kot razlog za to navaja majhen trg in pa dejstvo, da dosežke pogosto priznamo šele po potrditvi v tujini. »Naš Framework se že uporablja globalno, za zdaj predvsem v kriptosvetu. Ker pa smo eno redkih podjetij, ki tehnologijo blockchain prinaša tudi v poslovni svet in želi podpreti dejanske procese v gospodarstvu, pričakujem, da se bo prepoznavnost teh tehnologij tudi pri nas kmalu povečala.«

Veliko naporov vlagajo v izobraževanje strank in vlagateljev o tem, kaj počnejo. »Za doseganje potencialov blockchaina je nujno, da širša skupnost dojame pojem decentralizacije in njenih prednosti,« pravi Sedlak. »Verjetno bo moralo priti do kake odmevne afere, ko bo krog oškodovancev predlagal javno transparentno beleženje podatkov, da bo širša javnost slišala in deloma razumela decentralizacijo in javni blockchain ter zanesljivo preverjanje informacij.«

Po sogovornikovem mnenju bi bila lahko prvi uporabnik in promotor teh novih tehnologij država, saj gre za javno dobro. »Ljudje si želimo, da bi bile stvari in postopki transparentni in javno dokazljivi. To vključuje tudi javne agencije, notarje in celoten pravni sistem – blockchain je pravzaprav varna baza notarskih zapisov, primerov uporabe pa je še veliko več,« še dodaja Kristijan Sedlak.